**ZÁPIS č. 11**

 **Z RIADNEHO ZASADNUTIA SPRÁVNEJ RADY TASR**

 **26. novembra 2019 so začiatkom o 15.00 h**

**Prítomní členovia Správnej rady:** Jozef Tuhovčák, Ladislav Mikuš, Alena Mezeiová , Peter Mestický

**Ospravedlnení:** Árpád Korpás

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

---------------------------------------------------------------------------------------------------------------------------------------------------

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR viedol predseda SR TASR Jozef Tuhovčák. Konštatoval, že rada je uznášaniaschopná, navrhol program zasadnutia a dal o ňom hlasovať.

Program:

1. **Redakčný systém novej generácie pre TASR - štúdia uskutočniteľnosti.**
2. **Hodnotenie projektu „November 1989“ v TASR.**
3. **Rôzne.**

**UZNESENIE č. 25/2019:**

Členovia SR TASR schválili program zasadnutia:

ZA: 4 PROTI: 0 ZDRŽAL SA: 0

**Uznesenie bolo prijaté.**

**----------------------------------------------------------------------------------------------------------------------------------------------------**

1. **Redakčný systém novej generácie pre TASR - štúdia uskutočniteľnosti.**

Ako uviedol GR TASR V. Puchala, Tlačová agentúra Slovenskej republiky (TASR) poskytuje službu verejnosti v oblasti spravodajstva. Disponuje tímom viac ako 130 interných redaktorov a ďalšími spolupracovníkmi, pokrývajúcimi udalosti celoslovenského i regionálneho významu. Ročne produkuje vyše 270.000 správ v podobe textu, fotografií, zvukových a video záznamov. Schopnosť agentúry plniť svoje poslanie je závislá od prostriedkov na príjem, rýchle spracovanie a publikovanie veľkého množstva informácií.

Vybavenie TASR informačnými technológiami nezodpovedá kritickej úlohe, akú v jej fungovaní zohrávajú. Naopak, dnes je IT infraštruktúra objektívne prvkom, ktorý fungovanie agentúry ohrozuje. Redakčný systém, ktorý je používaný na tvorbu a publikovanie správ, je starý 25 (!) rokov. Dá sa prevádzkovať len na špeciálne udržiavanom hardvéri s dávno nepodporovanými verziami operačných systémov. **Aplikačné vybavenie môže v ktoromkoľvek okamihu kriticky zlyhať bez možnosti náhradného riešenia. Znamenalo by to nepredvídateľne dlhý výpadok v činnosti TASR. Pre agentúru – a vzhľadom na jej postavenie v štáte – aj pre štát by to znamenalo nevyčísliteľné poškodenie renomé.**

Systémy sú aj brzdou rozvoja produktov a služieb TASR. Neumožňujú flexibilitu a individuálny prístup ku klientom. Prakticky vôbec sa nevyužíva historicko-informačná hodnota obrovského množstva správ, ktoré agentúra počas doby svojej činnosti vyprodukovala.

**Štúdia navrhuje implementáciu Redakčného systému novej generácie (RSNG). Buduje na de facto medzinárodných štandardoch spravodajského odvetvia.** Ich použitie zabezpečí maximálnu možnú mieru kompatibility s dodávateľmi a odberateľmi spravodajských produktov. Okrem toho týmto spôsobom prevezme know-how, ktoré stelesňujú v oblasti manažmentu informácií a znalostí.

**Realizácia celého projektu bude mať najmä nasledovné prínosy:**

1. **Odstránenie závislosti TASR od systému s vysokým rizikom fatálneho zlyhania.**
2. **Efektívna práca s informáciami a flexibilita produktového portfólia.**
3. **Sprístupnenie už vytvoreného fondu informácií a znalostí pre nové oblasti využitia.**

Implementácia je navrhnutá tak, aby skĺbila efektivitu a účinnosť. Nasadenie bude fázované, s rozdelením funkcionality podľa priorít. Realizácia prvej etapy znamená odstránenie havarijného stavu.

Štúdia má textovú časť, tabuľkové kalkulácie popis projektu v MetaIS systéme.

Členovia Správnej rady TASR vyjadrili podporu generálnemu riaditeľovi pri vývoji nového redakčného systému vzhľadom na nutnosť výmeny súčasného systému Typlan. Štúdiu uskutočniteľnosti vzali na vedomie.

**----------------------------------------------------------------------------------------------------------------------------------------------------**

1. **Hodnotenie projektu „November 1989“ v TASR.**

GR TASR V. Puchala informoval o multimediálnych aktivitách TASR pri pokrývaní a prezentácii 30 výročia udalostí Novembra 89. TASR priniesla spravodajstvo o aktivitách k výročiu, vlastné multimediálne projekty a cykly v agentúrnom servise. Na weboch boli zverejnené stovky informácií k výročiu, vyčlenené bannerovou zónou. Veľký záujem bol o archív TASR. Fotografie boli prezentované na rôznych výstavách na Slovensku i v Českej republike. Fotografie agentúra poskytla vydavateľom k publikáciám k výročiu. V. Puchala podrobne informoval o výstupoch k tejto udalosti o cykloch, ktoré budú pokračovať ešte do konca tohto roku.

Členovia Správnej rady TASR vzali materiál na vedomie.

**----------------------------------------------------------------------------------------------------------------------------------------------**

**3. Rôzne.**

Členovia Správnej rady TASR sa dohodli na najbližšom termíne rokovania 10. decembra o 15:00.

Predseda SR TASR J. Tuhovčák v súlade s Rokovacím poriadkom SR TASR ukončil zasadnutie rady.

Bratislava, 26. novembra 2019

Zapísal:

Jozef Tuhovčák v.r.